ભાજપ જે સનાતન ધર્મની વાત કરે છે તેનો જ સૌથી વધુ વિરોધ લિંગાયતોમાં છે, કેમ કે મંદિરમાં પ્રવેશ ના આપવા સહિતના જુલમો થતા હતા, તેના કારણે જ બસેશ્વવરાએ અલગ શીવમંદિરો ઊભા કર્યા અને વૈદિક અને પુરોહિતોની રૂઢિચૂસ્ત વિધિઓનો વિરોધ કર્યો હતો. તેની સામે નવા જમાનાના હિન્દુત્વમાં હિન્દુ એકતાનો નારો પણ ભાજપ બુલંદ કરતું રહ્યું છે. એટલે ધાર્મિક વર્ચસ કરતાંય રાજકીય રીતે ફાયદો લેવાની ગણતરી જ બંને પક્ષે વધારે રહેશે. દેવે ગોવડાએ તેમનું વલણ હજી સ્પષ્ટ નથી કર્યું, તેથી વોક્કાલિગાના મતો કઈ તરફ જશે તે નક્કી નથી. હકીકતમાં ત્રીજા મોરચા તરીકે તે લડે તો મતો વેડફાઈ જવાનો જ સંભવ વધારે છે. કદાચ ઇતિહાસનું અલગ રીતે પુનરાવર્તન પણ થાય. કોંગ્રેસને કાઢવા માટે વોક્કાલિગા અને લિંગાયત એક થઈ ગયા હતા. આ વખતે કોંગ્રેસને રાખવા માટે બંને એક થાય તો તે કર્ણાટકના રાજકીય ઇતિહાસનું ઓર એક રસપ્રદ પ્રકરણ બની રહેશે.